Prezidentimiz Shavkat Mirziyoyev Prezidentning Toshkent shahridagi Xalq qabulxonasini borib koʻrdi

03.02.2017
Davlatimiz rahbari Shavkat Mirziyoyev 3-fevral kuni O‘zbekiston Respublikasi Prezidentining Toshkent shahridagi Xalq qabulxonasiga tashrif buyurdi.
Prezidentimiz taklifi bilan 2017-yil mamlakatimizda Xalq bilan muloqot va inson manfaatlari yili, deb e’lon qilindi. Xalqni eshitish, aholining talab va istaklarini roʻyobga chiqarish davlat siyosatining ustuvor yoʻnalishiga aylandi. Shu maqsadda 2016-yil 28-dekabrda Prezidentimizning «Jismoniy va yuridik shaxslarning murojaatlari bilan ishlash tizimini tubdan takomillashtirishga doir chora-tadbirlar toʻgʻrisida»gi farmoni qabul qilindi. 


Mazkur farmonga muvofiq Qoraqalpogʻiston Respublikasi, viloyatlar markazlari, Toshkent shahrida, shuningdek, har bir tuman va shaharda O‘zbekiston Respublikasi Prezidentining Xalq qabulxonalari tashkil etilmoqda. 


O‘zbekiston Respublikasi Prezidentining Toshkent shahridagi Xalq qabulxonasida ham fuqarolarning davlat organlariga murojaat qilishiga oid konstitutsiyaviy huquqlarini ta’minlash uchun barcha qulaylik yaratilgan. 


Qabulxonaga kiraverishda Prezidentimiz Shavkat Mirziyoyevning «Insonlarning dardu tashvishlarini oʻylab yashash – odamiylikning eng oliy mezonidir», degan soʻzlari bitilgan. Muassasa faoliyati ana shu mezon asosida yoʻlga qoʻyilgan. Aholi bilan toʻgʻridan-toʻgʻri muloqotni tashkil etish, murojaatlarni koʻrib chiqish va saqlash uchun zamonaviy shart-sharoitlar yaratilgan. Xodimlar, yosh bolali onalar, nogironlar va fuqarolar uchun barcha jihatlar e’tiborga olingan. 


Toshkent shahrida aholi koʻpligini inobatga olib, bu yerda sohaviy boʻlimlar tashkil etilgan. Ushbu qabulxona Amir Temur koʻchasi, 14-uyda joylashgan. 


Davlatimiz rahbari Xalq qabulxonasi faoliyati bilan tanishar ekan, uning tashkiliy jihatlariga yuqori baho berdi. Endi uni mazmunan boyitish, ichki madaniyatini mustahkamlash zarurligini alohida ta’kidladi. 


Toshkent shahrining salohiyati ham, aholi soni, odamlarning talabi ham boshqa joylardagidan yuqori. Ishni shunga muvofiq tashkil etish kerak. Bu maskan xalq manfaatlarini ta’minlaydigan, ishonchini qozonadigan dargoh, adolat zamini boʻlsin, dedi davlatimiz rahbari.